題水墨羅漢
作者：李洪
朝代：宋

paragraphs: 大士神通超一切，果成道備棲覺地。
龐眉山立孰寫真，水墨良因作遊戲。
明窗棐几氎巾浄，竹爐柏子香雲細。
絛繩乍解目增明，短幅溪藤聯數紙。
當年意匠寄高遠，慘澹風雲生眼底。
穹巖怪石隨步奇，嶽鬼蠻奴凜生意。
僧繇未貌錦幪像，道子曾罷長安市。
手携貝多口忘言，缾瑩琉璃瞻舍利。
或嘿或語或慈威，亦躡芒鞋將渡水。
天女獻供顔如蓮，結習自空花墮袂。
神閒態逸讚莫窮，墨妙筆精足珍祕。
蕭然著我巖壑中，雁蕩經行恍能識。
詩成倒挽兩龍湫，不用韓公爲畫記。